Hei, denne artikkelen er over ett år gammel og kan inneholde utdatert informasjon

(Dagbladet): I slutten av denne måneden skal Eivind Markhus kjempe i Borgarting lagmannsrett for å få aksept for at hans sykdom skyldes en feilbehandlet nevroborreliose etter et flåttbitt.

Først nå skal rettsapparatet behandle hans anke, etter at han sommeren 2007 tapte erstatningssaken han hadde anlagt mot staten ved Pasientskadenemnda i Oslo tingrett.

Retten gikk ikke med på at flåttsykdommen har lenket ham til rullestolen.

- Nå må Helse-Norge akseptere at jeg har borrelia og ikke ALS, sier Markhus på den måten han kan best, via e-post, siden sykdommen har gjort ham lam og ute av stand til å snakke.

Kort tid før rettssaken skal opp slår han fast at det eneste håpet er å vinne saken, og at sykdommen ikke har utviklet seg siden første rettsrunde.

Tidligere fotballspiller I løpet av noen få år gikk 46-åringen fra å være en veltrent idrettsmann, som spilte 13 førstedivisjonskamper for Strømsgodset i 1987, til å bli fullstendig lammet og helt avhengig av rullestolen.

Norske leger har gitt ham diagnosen ALS (amyotrofisk lateralsklerose), en nervesykdom med dødelig utgang. Utenlandske eksperter mener han har en aktiv borreliainfeksjon i kroppen som etterlikner ALS.

Markhus mener han ville hatt en annen helsesituasjon i dag dersom norske leger på et tidligere tidspunkt hadde satt ham på høydosebehandling med antibiotika over lang tid.

Nektes erstatning Pasientskadenemnda har uttalt at de opprettholder sin argumentasjon fra tingretten, der nemnda hevdet at det er «lite sannsynlig at pasientens ALS-sykdom er forårsaket av borreliose». Skulle sykdommen likevel være utløst av flåttbakterien, mener nemda at sykehuset opptrådte korrekt ut fra tilgjengelig viten på den tida.

Eivind Markhus ble gitt tre, fire år igjen å leve i 2001, men har gjort dødsdommen til skamme. Han lever i dag på tiende året med sin ALS-diagnose, uten behov for pustehjelp, noe som er svært uvanlig. Markhus er sikker på at antibiotikabehandlingen han fikk mot nevroborreliose i USA i 2003 bremset sykdommen og reddet livet hans.

Han er optimist foran ankesaken, og viser til en artikkel i Tidskrift for Den norske legeforening i mai 2008 hvor det fastslås at borrelia i sjeldne tilfeller kan gi et «sykdomsbilde som likner amyotrofisk lateralsklerose».

- Når sakkyndige fra motparten nå innrømmer at borrelia kan etterligne ALS, og til og med har skrevet en fagartikkel om det, blir jeg oppgitt. Dette trodde ikke nevnte sakkyndige forrige gang da jeg hevdet dette, sier Markhus.

Fra 2000 og fram til i dag har Norsk pasientskadeerstatning (NPE) mottatt 38 saker vedrørende forsinket eller feil behandling av borrelia/borreliose. Det er bare gitt medhold i to tilfeller.

